<classify> WAGONJWA wa meno 750 katika Wilaya ya Kilwa mkoani Lindi, wamepatiwa tiba kutoka kwa madaktari bingwa wa meno na wasaidizi wao kutoka Uingereza na Australia.Madaktari hao walikuwa wakishirikiana na daktari wa kinywa na meno wa wilaya hiyo pamoja na timu yake.Kwa siku nne kati ya Agosti 15 hadi 22 mwaka huu, wananchi hao walipata tiba hiyo chini ya mpango wa asasi isiyo ya kiserikali ya Bridge2Aid Australia. Hii ni mara ya kwanza kwa asasi kushiriki katika kutoa huduma hiyo nchini.Asasi hiyo imeshiriki na kuendeleza kazi ya Bridge2Aid ya Uingereza, ambayo inajulikana tu kama Bridge2Aid.Bridge2Aid ilianza kuleta madaktari wa meno na wasaidizi wa kujitolea pamoja na kuendesha mafunzo kwa matabibu tangu 2006.Kuimarika kwa huduma hiyo ya afya ya kinywa na meno, kumetimiza ndoto ya daktari wa Uingereza wa kinywa na meno, Ian Wilson, mwanzilishi wa Bridge2Aid, na inaendelea kuzaa matunda.Tangu programu ya Bridge2Aid ianzishwe na hivi karibuni kwa kushirikiana na Bridge2Aid Australia, imewapatia maofisa tabibu 574 mafunzo ya tiba ya dharura ya afya ya kinywa na meno.Timu ya madaktari wa afya ya kinywa na meno na wasaidizi wao kutoka Bridge2Aid Australia, walishirikiana na Daktari wa Kinywa na Meno wa Wilaya DDO, Dk Hussein Rwanda, na timu yake katika kuendesha kambi ya tiba kwenye vituo vya afya vya Nangulukulu na Tingi. Dk Graham Stock ni miongoni mwa timu ya madaktari wa kinywa na meno wa Bridge2Aid.Kwa zoezi hili amekuwa ni kiongozi wa timu ya madaktari wa afya ya kinywa na meno na wauguzi wa Bridge2Aid Australia.Dk Hussein Rwanda ni mdau mkubwa wa programu hiyo na ameshiriki mara kadhaa kuanzia mwaka 2014. Changamoto kubwa anayoiona ni uchache wa madaktari wa afya ya kinywa na meno na umbali mkubwa kwa wagonjwa kusafiri ili kupata huduma hiyo muhimu.Wilaya ya Kilwa ni kubwa na inalazimu watu mara nyingine kufuata huduma kwa takriban kilometa 120. Kwa mfano, kutoka Kituo cha Afya cha Nanjilinji hadi hospitali ya wilaya ni zaidi ya kilometa 100. Hii ni changamoto kubwa, na wilaya nzima ina madaktari wa afya ya kinywa na meno watatu tu, alisema Dk Rwanda.Programu hiyo ilianza kwenye Kituo cha Afya cha Nangulukulu kwa muda wa siku nne na kuhamia Kituo cha Afya Tingi kwa siku nne nyingine. Nia kubwa ya programu hiyo ni kusogeza huduma karibu zaidi na wananchi.Maofisa tabibu huchaguliwa kulingana na umbali, wanaotoka kwenye vituo vilivyopo vya kutoa huduma ya meno na afya ya kinywa ili kukidhi mahitaji ya wagonjwa wenye changamoto ndogo na hivyo kupunguza msongamano katika hospitali za wilaya na mkoa.Kati ya wagonjwa waliohudhuria kliniki ya Bridge2AidAustralia, alikuwa mwanafunzi Adolfu Mangosongo 14, ambaye alivumilia maumivu ya jino tangu akiwa darasa la tano hadi sasa yuko kidato cha kwanza. Hii imetokana na wazazi kutotilia maanani tatizo hilo.Baba hakuwa na muda alikuwa ananipa miti shamba kutuliza maumivu, alisema Adolf.Kijana huyu alipopata taarifa kuhusu kambi ya huduma ya afya ya kinywa na meno kuendesha kwenye Kituo cha Afya cha Tingi, alihakikisha anapata tiba.Nimefurahi sana hatimae maumivu sasa yatakwisha, leo ni siku ya raha sana kwangu, alisema Adolf wakati akisubiri zamu yake kumuona daktari.Adolf ni miongoni mwa wagonjwa wengi waliongolewa meno na kupata ahueni. Wagonjwa wachache, kwa mujibu wa madaktari wa afya ya kinywa na meno, katika kambi hiyo, walipewa rufaa ya kufanya vipimo vya ziada ikiwemo uchunguzi wa saratani.  <topic>: kitaifa 